Man vas wat glo jong meisies by hotel verkragArgieffoto ter illustrasie (Foto: Argief) ’n Man verskyn Maandag in die Pretoriase streekhof in verband met die onlangse verkragting van twee jong meisies by ’n hotel in die stad. Die 45-jarige man is tans uit op parool nadat hy vantevore ook van verkragting aangekla is. Brig. Mathapelo Peters, woordvoerder van die polisie, sê die Sunnyside-polisie het Vrydag ’n klag ontvang van twee meisies, 11 en 13 jaar oud, wat by ’n plaaslike hotel verkrag is. Die verdagte het glo vroeër die dag die meisies van Lotus Gardens in Atteridgeville na ’n drankwinkel in Pretoria-Wes geneem waarna hulle na die betrokke hotel is. Die verdagte het ’n hotelkamer bespreek waarna hy na bewering albei meisies verkrag het. Die jongste meisie kon glo daarin slaag om uit die hotelkamer te ontsnap en alarm te maak. Hotelsekerheidslede en die polisie is ontbied en die man is in die hotelkamer in hegtenis geneem. Genl.maj. Patricia Rampota, waarnemende provinsiale polisiekommissaris, het die inhegtenisneming verwelkom.